Ratzenberger je pred začetkom sezone 1994 v Formuli 1 z novim moštvom Simtek podpisal pogodbo, ki je bila veljavna pet dirk. Debitiral je na Veliki nagradi Brazilije, kjer pa se mu ni uspelo kvalificirati na dirko. Na drugi dirki za Veliko nagrado Pacifika je dosegel enajsto mesto, na kvalifikacijah pred tretjo dirko za Veliko nagrado San Marina pa se je smrtno ponesrečil. To je bila ena najbolj tragičnih Velikih nagrad v zgodovini Formule 1, saj se je na dirki smrtno ponesrečil še trikratni prvak Formule 1 Ayrton Senna.